L'Ajuntament de Llíria i Capella de Ministrers pretenen establir una línia de col•laboració sobre música antiga
04 de juny de 2020

L'alcalde Manolo Civera i el director de Capella de Ministrers, Carles Magraner, han realitzat una visita a la Masia de l'Espinar, situada al terme municipal de Llíria, on va morir la virreina de València, Germana de Foix, al 1536.

Han sigut convidats pel Marquesat de Pescara, propietari de l'immoble situat a uns 10 quilòmetres del nucli urbà, amb motiu del concert sobre un dels personatges històrics més importants de l'antic Regne de València, que la reconeguda formació musical té previst realitzar el mes de juliol al Monestir de San Miguel dels Reis a València, on reposen les restes mortals de la qual va ser regna consort d'Aragó i esposa de Ferran II.

L'alcalde Manolo Civera ha volgut agrair al Marquesat "el tracte rebut i la possibilitat de visitar aquest lloc emblemàtic al voltant d'una figura històrica de la nostra terra", i ha manifestat el seu desig que esta trobada "servisca d'aproximació per a desenvolupar en el futur interessants projectes culturals basats principalment en la música".

Per este motiu, "la nostra ciutat es vol sumar al concert dedicat a Germana de Foix que oferirà Capella de Ministrers a San Miguel dels Reis, al mateix temps que hem iniciat converses per a portar este programa a la nostra localitat i poder impulsar una línia d'investigació sobre els grans músics de la nostra terra en aquella època i que van estar al voltant d'este personatge".

"Esta col•laboració vol estar també enfocada a l'ensenyament de músiques antigues, principalment del Renaixement, i l'organització d'esdeveniments musicals, en les quals Llíria, com a Ciutat Creativa de la UNESCO, estaria acompanyada per Capella de Ministrers, un dels grups amb més prestigi internacional en este camp", ha afegit.